ད་རེས་འཕགས་པ་སྤྱན་རས་གཟིགས་ཀྱི་གདུལ་ཞིང་དུ་གྱུར་པའི་བོད་རིགས་སྤུན་ཟླ་རྣམས་དང་།འཛམ་གླིང་སྟེང་གི་དྲང་བདེན་དང་ཞི་བདེ་ལ་དགའ་བའི་གྲོགས་པོ་ཚང་མ་ལ་ཚིག་གཅིག་གཉིས་ཤིག་ཞུས་ན།ད་ལྟ་ང་ལོ་༥༣ལ་བསླེབས་པའི་ནང་པའི་དགེ་སློང་ཐེབས་ཆག་ཅིག་གི་མིང་ཡོད་པ་ཞིག་ཡིན་པ་དང་།ཡོན་ཏན་གྱི་ཐད་ནས་གང་ཡང་ཡོད་མ་རེད།ང་རང་ཕྱི་ལོ་༡༩༥༠ལོར་སྐྱེས་པའི་ལོ་ཆུང་ཆུང་དུས་ནས་ད་བར་གཞན་དབང་འོག་མི་ཚེ་སྡུག་ཟད་དུ་སོང་ཟིན་པ་རེད།ཡིན་ནའང་བར་སྐབས་ཤིག་ལ་སྲིད་ཇུས་གུ་ཡངས་ཟེར་བ་བྱུང་།ཆོས་དད་རང་མོས་ཟེར་བ་བྱས་ནས་གོ་སྐབས་ཏོག་ཙམ་ཞིག་བྱུང་བས།རྒྱ་གར་འཕགས་པའི་ཡུལ་དུ་སོང་ནས་འཛམ་གླིང་ཞི་བདེའི་དེད་དཔོན་༸གོང་ས་ལྷ་མིའི་རྣམ་འདྲེན་༸སྐྱབས་མགོན་ཐམས་ཅད་མཁྱེན་པས་གཙོས་རིས་མེད་ཀྱི་སྐྱེས་ཆེན་དམ་པ་རྣམས་ཀྱི་དྲུང་ནས་ཆོས་ལ་ཐོས་པ་ཕྲན་བུ་བྱས་མྱོང་ལ།གྲྭ་ཚང་རིན་པོ་ཆེའི་ནང་ནས་ཀྱང་ཆེད་གཉེར་ཏོག་ཙམ་རེ་བྱས་མྱོང་།དེའི་མཐུ་ལ་བརྟེན་ནས་སོ་སོའི་ངོས་ནས་ཨ་ཙི་ནང་པ་སངས་རྒྱས་པའི་ཆོས་ཚུལ་འདི་བསྟན་པ་གཞན་དང་མི་འདྲ་བ་ཞིག་རེད།འདི་ལ་ཐོས་བསམ་སློབ་གཉེར་ཏོག་ཙམ་རེ་བྱས།བག་ཆགས་རེ་འཇོག་ཐུབ་ན་ཡག་པོ་རེད་སྙམ་པ་ཞིག་ཁོང་རྣམ་པའི་སྐུ་དྲིན་ལས་བྱུང་།